title: Provedbena uredba Komisije (EU) br. 546/2013 od 14. lipnja 2013. o odobrenju aktivne tvari eugenol u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja i izmjenama Priloga Provedbenoj uredbi Komisije (EU) br. 540/2011  Tekst značajan za EGP

text:
               03/Sv. 072

               HR

               Službeni list Europske unije

               159

         32013R0546

               L 163/17

               SLUŽBENI LIST EUROPSKE UNIJE

               14.06.2013.

      PROVEDBENA UREDBA KOMISIJE (EU) br. 546/2013
   od 14. lipnja 2013.
   o odobrenju aktivne tvari eugenol u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja i izmjenama Priloga Provedbenoj uredbi Komisije (EU) br. 540/2011
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (1), a posebno njezin članak 13. stavak 2. i članak 78. stavak 2.,
   budući da:

               (1)

               U skladu s člankom 80. stavkom 1. točkom (a) Uredbe (EZ) br. 1107/2009, Direktiva 91/414/EEZ (2) treba se primjenjivati, u pogledu postupka i uvjeta odobrenja, na aktivne tvari za koje je prije 14. lipnja 2011. donesena odluka u skladu s člankom 6. stavkom 3. te Direktive. Za eugenol uvjeti članka 80. stavka 1. točke (a) Uredbe (EZ) br. 1107/2009 ispunjeni su Provedbenom odlukom Komisije 2011/266/EU (3).

               (2)

               U skladu s člankom 6. stavkom 2. Direktive 91/414/EEZ, Ujedinjena Kraljevina zaprimila je 7. ožujka 2008. zahtjev tvrtke Eden Research PLC za uvrštenje aktivne tvari eugenol u Prilog I. Direktivi 91/414/EEZ. Provedbenom odlukom 2011/266/EU potvrđeno je da je dokumentacija bila „cjelovita” i da se moglo smatrati kako u načelu ispunjava zahtjeve u vezi s podacima i informacijama iz priloga II. i III. Direktivi 91/414/EEZ.

               (3)

               Učinci te aktivne tvari na zdravlje ljudi i životinja i na okoliš ocijenjeni su u skladu s odredbama članka 6. stavaka 2. i 4. Direktive 91/414/EEZ za one namjene koje je predložio podnositelj zahtjeva. Država članica koja je imenovana izvjestiteljicom dostavila je Komisiji nacrt izvješća o ocjeni 30. lipnja 2011.

               (4)

               Države članice i Europska agencija za sigurnost hrane (dalje u tekstu „Agencija”) pregledale su nacrt izvješća o ocjeni. Agencija je Komisiji 15. listopada 2012. dostavila svoj zaključak o pregledu procjene rizika od pesticida s aktivnom tvari eugenolom (4). Taj su nacrt izvješća o ocjeni i zaključak Agencije u okviru Stalnog odbora za prehrambeni lanac i zdravlje životinja pregledale države članice i Komisija, i konačnu inačicu nacrta izvješća o ocjeni pripremile 17. svibnja 2013. u obliku izvješća Komisije o pregledu eugenola.

               (5)

               Različita ispitivanja pokazala su da se od sredstava za zaštitu bilja koja sadrže eugenol može očekivati da općenito ispunjavaju zahtjeve utvrđene u članku 5. stavku 1. točkama (a) i (b) i članku 5. stavku 3. Direktive 91/414/EEZ, ponajprije u pogledu uporabe koja je ispitana i detaljno opisana u izvješću Komisije o pregledu. Stoga je primjereno odobriti eugenol.

               (6)

               U skladu s člankom 13. stavkom 2. Uredbe (EZ) br. 1107/2009 u vezi s njezinim člankom 6. te u svjetlu postojećih znanstvenih i tehničkih saznanja, potrebno je ipak uključiti određene uvjete i ograničenja. Primjereno je, ponajprije, zatražiti dodatne potvrdne informacije.

               (7)

               Prije davanja odobrenja potrebno je osigurati primjereno razdoblje kako bi se državama članicama i zainteresiranim stranama omogućilo da se pripreme za ispunjavanje novih zahtjeva koji proizlaze iz odobrenja.

               (8)

               Ne dovodeći u pitanje obveze predviđene u Uredbi (EZ) br. 1107/2009 koje proizlaze iz odobrenja te uzimajući u obzir posebnu situaciju nastalu prelaskom s Direktive 91/414/EEZ na Uredbu (EZ) br. 1107/2009 potrebno je, pak, primjenjivati sljedeće. Državama članicama treba omogućiti razdoblje od šest mjeseci od odobrenja kako bi preispitale odobrenja sredstava za zaštitu bilja koja sadrže eugenol. Države članice trebaju izmijeniti, zamijeniti ili povući odobrenja, ovisno o slučaju. Odstupajući od tog roka, treba predvidjeti dulje razdoblje za dostavljanje i ocjenu ažurirane cjelovite dokumentacije iz Priloga III., kako je utvrđena u Direktivi 91/414/EEZ, za svako sredstvo za zaštitu bilja za svaku predviđenu uporabu u skladu s jedinstvenim načelima.

               (9)

               Iskustvo stečeno uvrštavanjem u Prilog I. Direktivi 91/414/EEZ aktivnih tvari koje su ocijenjene u okviru Uredbe Komisije (EEZ) br. 3600/92 od 11. prosinca 1992. o utvrđivanju detaljnih pravila za provedbu prve faze programa rada iz članka 8. stavka 2. Direktive Vijeća 91/414/EEZ o stavljanju sredstava za zaštitu bilja na tržište (5) pokazalo je da mogu nastati poteškoće u tumačenju obveza nositelja postojećih odobrenja u pogledu pristupa podacima. Stoga se čini potrebnim, radi izbjegavanja daljnjih poteškoća, pojasniti obveze država članica, naročito obvezu provjere mogućnosti nositelja odobrenja da dokazano pristupi dokumentaciji koja ispunjava zahtjeve Priloga II. toj Direktivi. Međutim, to pojašnjenje ne nameće nikakve nove obveze državama članicama ili nositeljima odobrenja u usporedbi s dosad donesenim direktivama kojima se izmjenjivao Prilog I. toj Direktivi ili s uredbama o odobrenju aktivnih tvari.

               (10)

               U skladu s člankom 13. stavkom 4. Uredbe (EZ) br. 1107/2009, Prilog Provedbenoj uredbi Komisije (EU) br. 540/2011 od 25. svibnja 2011. o provedbi Uredbe (EZ) br. 1107/2009 Europskog parlamenta i Vijeća u pogledu popisa odobrenih aktivnih tvari (6) treba na odgovarajući način izmijeniti.

               (11)

               Mjere predviđene ovom Uredbom u skladu su s mišljenjem Stalnog odbora za prehrambeni lanac i zdravlje životinja,

         DONIJELA JE OVU UREDBU:
   Članak 1.
   Odobrenje aktivne tvari
   Aktivna tvar eugenol, kako je navedena u Prilogu I., odobrava se podložno uvjetima utvrđenim u tom Prilogu.
   Članak 2.
   Ponovna ocjena sredstava za zaštitu bilja
   1.   Sukladno Uredbi (EZ) br. 1107/2009 države članice do 31. svibnja 2014., prema potrebi, izmjenjuju ili povlače postojeća odobrenja sredstava za zaštitu bilja koja kao aktivnu tvar sadrže eugenol.
   Do tog datuma one ponajprije provjeravaju jesu li ispunjeni uvjeti iz Priloga I. ovoj Uredbi, uz iznimku onih utvrđenih u stupcu o posebnim odredbama tog Priloga, te provjeravaju ima li nositelj odobrenja dokumentaciju ili pristup dokumentaciji koja ispunjava zahtjeve Priloga II. Direktivi 91/414/EEZ u skladu s uvjetima članka 13. stavaka od 1. do 4. te Direktive i članka 62. Uredbe (EZ) br. 1107/2009.
   2.   Odstupajući od stavka 1. za svako odobreno sredstvo za zaštitu bilja koje sadrži eugenol kao jedinu aktivnu tvar ili kao jednu od nekoliko aktivnih tvari koje su sve bile uvrštene u Prilog Provedbenoj uredbi (EU) br. 540/2011 najkasnije do 30. studenoga 2013., države članice ponovno ocjenjuju to sredstvo u skladu s jedinstvenim načelima, kako je navedeno u članku 29. stavku 6. Uredbe (EZ) br. 1107/2009, na temelju dokumentacije koja ispunjava zahtjeve Priloga III. Direktivi 91/414/EEZ te uzimajući u obzir stupac o posebnim odredbama Priloga I. ovoj Uredbi. Na temelju te ocjene, one utvrđuju ispunjava li to sredstvo uvjete utvrđene u članku 29. stavku 1. Uredbe (EZ) br. 1107/2009.
   Nakon što to utvrde, države članice:

               (a)

               u slučaju sredstva koje sadrži eugenol kao jedinu aktivnu tvar, najkasnije do 31. svibnja 2015. odobrenje, prema potrebi, izmjenjuju ili povlače; ili

               (b)

               u slučaju sredstva koje sadrži eugenol kao jednu od nekoliko aktivnih tvari odobrenje, prema potrebi, izmjenjuju ili povlače do 31. svibnja 2015. ili do datuma koji se za takvu izmjenu ili povlačenje utvrdi u odgovarajućem aktu kojim je odgovarajuća tvar dodana, odnosno aktima kojima su odgovarajuće tvari dodane u Prilog I. Direktivi 91/414/EEZ ili kojim je ta tvar odobrena, odnosno kojima su te tvari odobrene, ovisno o tomu što je kasnije.

         Članak 3.
   Izmjene Provedbene uredbe (EU) br. 540/2011
   Prilog Provedbenoj uredbi (EU) br. 540/2011 mijenja se u skladu s Prilogom II. ovoj Uredbi.
   Članak 4.
   Stupanje na snagu i datum primjene
   Ova Uredba stupa na snagu dvadesetog dana od dana objave u Službenom listu Europske unije.
   Primjenjuje se od 1. prosinca 2013.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 14. lipnja 2013.

            Za Komisiju

            Predsjednik

         José Manuel BARROSO

      (1)  SL L 309, 24.11.2009., str. 1.

      (2)  SL L 230, 19.8.1991., str. 1.

      (3)  SL L 114, 4.5.2011., str. 3.

      (4)  EFSA Journal 2012.; 10(11):2914. Dostupno na internetskoj stranici: www.efsa.europa.eu

      (5)  SL L 366, 15.12.1992., str. 10.

      (6)  SL L 153, 11.6.2011., str. 1.
   PRILOG I.

               Uobičajeni naziv, Identifikacijski brojevi

               Kemijski naziv prema IUPAC-u

               Čistoća (1)

               Datum odobrenja

               Istek odobrenja

               Posebne odredbe

               Eugenol CAS br. 97-53-0
               CIPAC br. 967

               4-alil-2-metoksifenol

               ≥ 990 g/kg
               Relevantna nečistoća: Metil eugenol maksimalno 0,1 % tehničkog materijala

               1. prosinca 2013.

               30. studenoga 2023.

               Za provedbu jedinstvenih načela iz članka 29. stavka 6. Uredbe (EZ) br. 1107/2009, moraju se uzeti u obzir zaključci izvješća o pregledu za eugenol, a posebno njegovi dodaci I. i II., kako su finalizirani na Stalnom odboru za prehrambeni lanac i zdravlje životinja 17. svibnja 2013.
               U ovoj cjelokupnoj ocjeni države članice moraju obratiti posebnu pozornost na:

                           —

                           zaštitu korisnika sredstva, radnika, drugih nazočnih osoba i stanovništva te osiguravati da uvjeti uporabe, prema potrebi, uključuju primjenu odgovarajućih osobnih zaštitnih sredstava;

                           —

                           zaštitu podzemnih voda, ako se aktivna tvar primjenjuje u područjima s osjetljivim (lakim) tlom i/ili nepovoljnim klimatskim uvjetima;

                           —

                           rizik za vodene organizme,

                           —

                           rizik za ptice koje se hrane kukcima.

                     Uvjeti uporabe moraju uključivati, prema potrebi, mjere za smanjenje rizika.
               Podnositelj zahtjeva mora dostaviti potvrdne informacije o:

                           (a)

                           postojanosti formuliranog proizvoda pri skladištenju (tijekom 2 godina) na temperaturi okoline;

                           (b)

                           podacima o usporedbi situacija izloženosti eugenolu i metil eugenolu u prirodnom okolišu i izloženosti zbog uporabe eugenola kao sredstva za zaštitu bilja. Ti podaci moraju uključivati izloženost ljudi kao i izloženost ptica i vodenih organizama;

                           (c)

                           procjenu izloženosti podzemnih voda mogućim metabolitima eugenola, ponajprije metil eugenola.

                     Podnositelj zahtjeva te informacije dostavlja Komisiji, državama članicama i Agenciji do 30. studenoga 2015.

      (1)  Detaljni podaci koji se odnose na identifikaciju i specifikaciju aktivne tvari dostupni su u izvješću o pregledu.
   PRILOG II.
   U dijelu B Priloga Provedbenoj uredbi (EU) br. 540/2011, dodaje se sljedeći unos:

                  Broj

                  Uobičajeni naziv, Identifikacijski brojevi

                  Kemijski naziv prema IUPAC-u

                  Čistoća (1)

                  Datum odobrenja

                  Istek odobrenja

                  Posebne odredbe

                  „45

                  Eugenol CAS br. 97-53-0
                  CIPAC br. 967

                  4-alil-2-metoksifenol

                  ≥ 990 g/kg
                  Relevantna nečistoća: Metil eugenol maksimalno 0,1 % tehničkog materijala

                  1. prosinca 2013.

                  30. studenoga 2023.

                  Za provedbu jedinstvenih načela iz članka 29. stavka 6. Uredbe (EZ) br. 1107/2009, moraju se uzeti u obzir zaključci izvješća o pregledu za eugenol, a posebno njegovi dodaci I. i II., kako su finalizirani na Stalnom odboru za prehrambeni lanac i zdravlje životinja 17. svibnja 2013.
                  U ovoj cjelokupnoj ocjeni države članice moraju obratiti posebnu pozornost na:

                              —

                              zaštitu korisnika sredstva, radnika, drugih nazočnih osoba i stanovništva te osiguravati da uvjeti uporabe prema potrebi uključuju primjenu odgovarajućih osobnih zaštitnih sredstava;

                              —

                              zaštitu podzemnih voda, ako se aktivna tvar primjenjuje u područjima s osjetljivim, (lakim) tlom i/ili nepovoljnim klimatskim uvjetima;

                              —

                              rizik za vodene organizme,

                              —

                              rizik za ptice koje se hrane kukcima.

                        Uvjeti uporabe moraju uključivati, prema potrebi, mjere za smanjenje rizika.
                  Podnositelj zahtjeva mora dostaviti potvrdne informacije o:

                              (a)

                              postojanosti formuliranog proizvoda pri skladištenju (tijekom 2 godina) na temperaturi okoline;

                              (b)

                              podacima o usporedbi situacija izloženosti eugenolu i metil eugenolu u prirodnom okolišu i izloženosti zbog uporabe eugenola kao sredstva za zaštitu bilja. Ti podaci moraju uključivati izloženost ljudi kao i izloženost ptica i vodenih organizama;

                              (c)

                              procjenu izloženosti podzemnih voda mogućim metabolitima eugenola, ponajprije metil eugenola.

                        Podnositelj zahtjeva te informacije dostavlja Komisiji, državama članicama i Agenciji do 30. studenoga 2015.”

      (1)  Detaljni podaci koji se odnose na identifikaciju i specifikaciju aktivne tvari dostupni su u izvješću o pregledu.


title: Provedbena uredba Komisije (EU) br. 1175/2013 оd 20. studenoga 2013. o odobravanju aktivne tvari benalaksil-M, u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja i o izmjeni Priloga Provedbenoj uredbi Komisije (EU) br. 540/2011  Tekst značajan za EGP

text:
               21.11.2013

               HR

               Službeni list Europske unije

               L 312/18

      PROVEDBENA UREDBA KOMISIJE (EU) br. 1175/2013
   оd 20. studenoga 2013.
   o odobravanju aktivne tvari benalaksil-M, u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja i o izmjeni Priloga Provedbenoj uredbi Komisije (EU) br. 540/2011
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (1), a posebno njezin članak 13. stavak 2. i članak 78. stavak 2.,
   budući da:

               (1)

               U skladu s člankom 80. stavkom 1. točkom (a) Uredbe (EZ) br. 1107/2009, a s obzirom na postupak i uvjete za odobrenje, Direktiva Vijeća 91/414/EEZ (2) mora se primjenjivati na aktivne tvari za koje je odluka u skladu s člankom 6. stavkom 3. te Direktive donesena prije 14. lipnja 2011. Odlukom Komisije 2003/35/EZ (3) potvrđeno je da benalaksil-M ispunjava uvjete iz članka 80. stavka 1. točke (a) Uredbe (EZ) br. 1107/2009.

               (2)

               U skladu s člankom 6. stavkom 2. Direktive 91/414/EEZ Portugal je 22. veljače 2002. od trgovačkog društva Isagro SpA primio zahtjev za uvrštenje aktivne tvari benalaksil-M u Prilog I. Direktivi 91/414/EEZ. Odlukom 2003/35/EZ potvrđeno je da je dokumentacija bila „cjelovita” te se može smatrati da u načelu ispunjava zahtjeve u pogledu podataka i informacija iz priloga II. i III. Direktivi 91/414/EEZ.

               (3)

               Za tu su aktivnu tvar ocijenjeni učinci na zdravlje ljudi i životinja te na okoliš u skladu s odredbama članka 6. stavaka 2. i 4. Direktive 91/414/EEZ za uporabe koje je predložio podnositelj zahtjeva. Imenovana država članica izvjestiteljica dostavila je 21. studenoga 2003. nacrt izvješća o ocjeni. Taj su nacrt izvješća o ocjeni pregledale države članice i Europska agencija za sigurnost hrane (dalje u tekstu: „Agencija”). Agencija je 28. srpnja 2007. Komisiji dostavila svoj zaključak o ocjeni rizika od pesticida koji sadržava aktivnu tvar benalaksil-M (4).

               (4)

               Agencija u svom zaključku nije uzela u obzir sve informacije koje joj je podnositelj prijave dostavio i koje je imenovana država članica izvjestiteljica ocijenila prije tog datuma. Komisija je od Agencije zatražila da preispita svoj zaključak i uzme u obzir sve dostavljene informacije.

               (5)

               Imenovana država članica izvjestiteljica ocijenila je sve informacije koje je dostavio podnositelj zahtjeva i 16 travnja 2012. podnijela Dodatak nacrtu izvješća o ocjeni.

               (6)

               Taj su Dodatak nacrtu izvješća o ocjeni pregledale države članice i Agencija. Agencija je 21. ožujka 2013. Komisiji dostavila prvu verziju, a 25. ožujka 2013. izmijenjenu verziju svojeg zaključka (5) o ocjeni rizika od pesticida koji sadržava aktivnu tvar benalaksil-M. Taj su ažurirani nacrt izvješća o ocjeni i zaključak Agencije pregledale države članice i Komisija u okviru Stalnog odbora za prehrambeni lanac i zdravlje životinja te su njegovu konačnu verziju dovršile 3. listopada 2013. u obliku izvješća Komisije o pregledu za benalaksil-M.

               (7)

               Razna su ispitivanja pokazala kako se od sredstava za zaštitu bilja koja sadržavaju benalaksil-M može očekivati da načelno udovoljavaju zahtjevima utvrđenima u članku 5. stavku 1. točkama (a) i (b) i članku 5. stavku 3. Direktive 91/414/EEZ, posebno u pogledu uporaba koje su ispitane i detaljno opisane u izvješću Komisije o pregledu. Stoga je primjereno odobriti benalaksil-M.

               (8)

               Trebalo bi odrediti razuman rok prije izdavanja odobrenja kako bi se državama članicama i zainteresiranim stranama omogućilo da se pripreme za ispunjavanje novih zahtjeva koji proizlaze iz odobrenja.

               (9)

               Ne dovodeći u pitanje obveze predviđene Uredbom (EZ) br. 1107/2009 koje proizlaze iz odobrenja i uzimajući u obzir posebnu situaciju nastalu prijelazom s Direktive 91/414/EEZ na Uredbu (EZ) br. 1107/2009, trebalo bi se primjenjivati sljedeće: državama članicama bi nakon odobrenja trebalo omogućiti šestomjesečno razdoblje za preispitivanje odobrenja sredstava za zaštitu bilja koja sadržavaju benalaksil-M. Države bi članice, prema potrebi, trebale izmijeniti, zamijeniti ili povući odobrenja. Odstupajući od tog roka, trebalo bi predvidjeti dulje razdoblje za dostavu i ocjenu cjelovite dokumentacije iz Priloga III., kako je utvrđeno u Direktivi 91/414/EEZ za svako sredstvo za zaštitu bilja i svaku predviđenu uporabu u skladu s jedinstvenim načelima.

               (10)

               Iskustvo stečeno uvrštenjem u Prilog I. Direktivi 91/414/EEZ aktivnih tvari ocijenjenih u okviru Uredbe Komisije (EEZ) br. 3600/92 (6) pokazalo je da može doći do poteškoća u tumačenju obveza nositelja postojećih odobrenja u pogledu pristupa podacima. Stoga je, radi izbjegavanja daljnjih poteškoća, potrebno pojasniti obveze država članica, a posebno obvezu provjere ima li nositelj odobrenja pristup dokumentaciji koja udovoljava zahtjevima iz Priloga II. toj Direktivi. Tim se pojašnjenjem međutim državama članicama ili nositeljima odobrenja ne nameću nove obveze u usporedbi s do sada donesenim direktivama o izmjeni Priloga I. toj Direktivi ili uredbama o odobrenju aktivnih tvari.

               (11)

               U skladu s člankom 13. stavkom 4. Uredbe (EZ) br. 1107/2009 treba na odgovarajući način izmijeniti Prilog Provedbenoj uredbi Komisije (EU) br. 540/2011 (7).

               (12)

               Mjere predviđene ovom Uredbom u skladu su s mišljenjem Stalnog odbora za prehrambeni lanac i zdravlje životinja,

         DONIJELA JE OVU UREDBU:
   Članak 1.
   Odobrenje aktivne tvari
   Aktivna tvar benalaksil-M, kako je navedena u Prilogu I., odobrava se u skladu s uvjetima utvrđenima u tom Prilogu.
   Članak 2.
   Ponovna ocjena sredstava za zaštitu bilja
   1.   U skladu s Uredbom (EZ) br. 1107/2009 države članice moraju prema potrebi do 31. listopada 2014. izmijeniti ili povući postojeća odobrenja sredstava za zaštitu bilja koja sadržavaju benalaksil-M kao aktivnu tvar.
   Do tog datuma posebno moraju provjeriti jesu li ispunjeni uvjeti iz Priloga I. ovoj Uredbi, uz iznimku onih navedenih u stupcu o posebnim odredbama tog Priloga, te posjeduje li nositelj odobrenja dokumentaciju odnosno ima li pristup dokumentaciji koja udovoljava zahtjevima iz Priloga II. Direktivi 91/414/EEZ u skladu s uvjetima članka 13. stavaka od 1. do 4. te Direktive i članka 62. Uredbe (EZ) br. 1107/2009.
   2.   Odstupajući od stavka 1., države članice najkasnije do 30. travnja 2014. moraju ponovno ocijeniti svako odobreno sredstvo za zaštitu bilja koje sadržava benalaksil-M kao jedinu aktivnu tvar ili kao jednu od nekoliko aktivnih tvari koje su navedene u Prilogu Provedbenoj uredbi (EU) br. 540/2011, u skladu s jedinstvenim načelima iz članka 29. stavka 6. Uredbe (EZ) br. 1107/2009, na temelju dokumentacije koja udovoljava zahtjevima iz Priloga III. Direktivi 91/414/EEZ i uzimajući u obzir stupac s posebnim odredbama iz Priloga I. ovoj Uredbi. Na temelju te ocjene moraju utvrditi ispunjava li sredstvo uvjete utvrđene u članku 29. stavku 1. Uredbe (EZ) br. 1107/2009.
   Nakon što to utvrde države članice moraju:

               (a)

               u slučaju da sredstvo sadržava benalaksil-M kao jedinu aktivnu tvar prema potrebi izmijeniti ili povući odobrenje najkasnije do 31. listopada 2015.; ili

               (b)

               u slučaju da sredstvo sadržava benalaksil-M kao jednu od nekoliko aktivnih tvari prema potrebi izmijeniti ili povući odobrenje do 31. listopada 2015. ili do datuma utvrđenog za izmjenu ili povlačenje u odgovarajućem aktu ili aktima kojima su dotična tvar ili tvari uvrštene u Prilog I. Direktivi 91/414/EEZ ili kojima su dotična tvar ili tvari odobrene, ovisno o tome što je nastupilo kasnije.

         Članak 3.
   Izmjene Provedbene uredbe (EU) br. 540/2011
   Prilog Provedbenoj uredbi (EU) br. 540/2011 mijenja se u skladu s Prilogom II. ovoj Uredbi.
   Članak 4.
   Stupanje na snagu i datum primjene
   Ova Uredba stupa na snagu dvadesetog dana od dana objave u Službenom listu Europske unije.
   Primjenjuje se od 1. svibnja 2014.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 20. studenoga 2013.

            Za Komisiju

            Predsjednik

         José Manuel BARROSO

      (1)  SL L 309, 24.11.2009., str. 1.

      (2)  Direktiva Vijeća 91/414/EEZ od 15. srpnja 1991. o stavljanju sredstava za zaštitu bilja na tržište (SL L 230, 19.8.1991., str. 1.).

      (3)  Odluka Vijeća 2003/35/EZ od 10. siječnja 2003. o načelnom priznavanju cjelovitosti dokumentacije dostavljene na detaljno razmatranje s ciljem mogućeg uvrštenja benalaksila-M, bentiavalikarba, 1-metilciklopropena, protiokonazola i fluoksastrobina u Prilog I. Direktivi Vijeća 91/414/EEZ o stavljanju sredstava za zaštitu bilja na tržište (SL L 11, 16.1.2003., str. 52.).

      (4)  EFSA Scientific Report (2007.) 108, 1-86.

      (5)  EFSA Journal 2013., 11(1):3052. Dostupno na internetu: www.efsa.europa.eu

      (6)  Uredba Komisije (EEZ) br. 3600/92 od 11. prosinca 1992. o utvrđivanju detaljnih pravila za provedbu prve faze programa rada iz članka 8. stavka 2. Direktive Vijeća 91/414/EEZ. o stavljanju sredstava za zaštitu bilja na tržište (SL L 366, 15.12.1992., str. 10.).

      (7)  Provedbena uredba Komisije (EU) br. 540/2011 od 25. svibnja 2011. o provedbi Uredbe (EZ) br. 1107/2009 Europskog parlamenta i Vijeća u pogledu popisa odobrenih aktivnih tvari (SL L 153, 11.6.2011., str. 1.).

      PRILOG I.

                  Uobičajeni naziv, identifikacijski brojevi

                  Naziv prema IUPAC-u

                  Čistoća (1)

                  Datum odobrenja

                  Istek odobrenja

                  Posebne odredbe

                  Benalaksil-M
                  CAS br. 98243-83-5
                  CIPAC br. 766

                  Metil N-(fenilacetil)-N-(2,6-ksilil)-D-alaninat

                  ≥ 950 g/kg

                  1. svibnja 2014.

                  30. travnja 2024.

                  Za provedbu jedinstvenih načela iz članka 29. stavka 6. Uredbe (EZ) br. 1107/2009 u obzir se moraju uzeti zaključci izvješća o pregledu za benalaksil-M, a posebno njegovi dodaci I. i II. u konačnoj verziji Stalnog odbora za prehrambeni lanac i zdravlje životinja od 3. listopada 2013.
                  U toj cjelovitoj ocjeni države članice moraju obratiti posebnu pozornost na:

                              —

                              zaštitu radnika prilikom ponovnog ulaska,

                              —

                              rizik za podzemne vode zbog metabolita BM-M2 (N-(malonil)-N-(2,6-ksilil)-DL-alanin) i BM-M3 (N-(malonil)-N-(2,6-ksilil)-D-alanin) ako se aktivna tvar primjenjuje u područjima s osjetljivim tlom i/ili nepovoljnim klimatskim uvjetima.

                        Uvjeti uporabe prema potrebi moraju uključivati mjere za smanjenje rizika.

         (1)  Dodatni podaci o identifikaciji i specifikaciji aktivne tvari dostupni su u izvješću o pregledu.

      PRILOG II.
      U dijelu B Priloga Provedbenoj uredbi (EU) br. 540/2011 dodaje se sljedeći unos:

                     Broj

                     Uobičajeni naziv, identifikacijski brojevi

                     Naziv prema IUPAC-u

                     Čistoća (1)

                     Datum odobrenja

                     Istek odobrenja

                     Posebne odredbe

                     „58

                     Benalaksil-M
                     CAS br. 98243-83-5
                     CIPAC br. 766

                     Metil N-(fenilacetil)-N-(2,6-ksilil)-D-alaninat

                     ≥ 950 g/kg

                     1. svibnja 2014.

                     30. travnja 2024.

                     Za provedbu jedinstvenih načela iz članka 29. stavka 6. Uredbe (EZ) br. 1107/2009 u obzir se moraju uzeti zaključci izvješća o pregledu za benalaksil-M, a posebno njegovi dodaci I. i II. u konačnoj verziji Stalnog odbora za prehrambeni lanac i zdravlje životinja od 3. listopada 2013.
                     U toj cjelovitoj ocjeni države članice moraju obratiti posebnu pozornost na:

                                 —

                                 zaštitu radnika prilikom ponovnog ulaska,

                                 —

                                 rizik za podzemne vode zbog metabolita BM-M2 (N-(malonil)-N-(2,6-ksilil)-DL-alanin) i BM-M3 (N-(malonil)-N-(2,6-ksilil)-D-alanin) ako se aktivna tvar primjenjuje u područjima s osjetljivim tlom i/ili nepovoljnim klimatskim uvjetima.

                           Uvjeti uporabe prema potrebi moraju uključivati mjere za smanjenje rizika.”

         (1)  Dodatni podaci o identifikaciji i specifikaciji aktivne tvari dostupni su u izvješću o pregledu.


title: Provedbena uredba Komisije (EU) br. 1166/2013 оd 18. studenoga 2013. o izmjeni Provedbene uredbe (EU) br. 540/2011 u pogledu uvjeta za odobrenje aktivne tvari diklorprop-P  Tekst značajan za EGP

text:
               19.11.2013

               HR

               Službeni list Europske unije

               L 309/22

         PROVEDBENA UREDBA KOMISIJE (EU) br. 1166/2013
   оd 18. studenoga 2013.
   o izmjeni Provedbene uredbe (EU) br. 540/2011 u pogledu uvjeta za odobrenje aktivne tvari diklorprop-P
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (1), a posebno drugu mogućnost iz članka 21. stavka 3. i članak 78. stavak 2.,
   budući da:

               (1)

               Aktivna tvar diklorprop-P uvrštena je Direktivom Komisije 2006/74/EZ (2) u Prilog I. Direktivi Vijeća 91/414/EEZ (3) uz uvjet da države članice na koje se to odnosi osiguraju da podnositelj prijave na čiji je zahtjev diklorprop-P uvršten u taj Prilog dostavi dodatne potvrdne informacije o životinjskom metabolizmu i ocjenu rizika od akutne i kratkotrajne izloženosti za ptice i akutne izloženosti za sisavce biljojede.

               (2)

               Aktivne tvari uvrštene u Prilog I. Direktivi 91/414/EEZ smatraju se odobrenima u skladu s Uredbom (EZ) br. 1107/2009 te su uvrštene u dio A Priloga Provedbenoj uredbi Komisije (EU) br. 540/2011 (4).

               (3)

               Podnositelj je Danskoj kao članici izvjestiteljici u predviđenom roku dostavio dodatne informacije radi potvrde ocjene rizika za ptice i sisavce s obzirom na primjenu u žitaricama, livadama i kulturi sjemena trave.

               (4)

               Danska je ocijenila dodatne informacije koje je dostavio podnositelj prijave. Svoju je ocjenu u obliku dopune nacrtu izvješća o ocjeni dostavila 22. srpnja 2011. drugim državama članicama, Komisiji i Europskoj agenciji za sigurnost hrane, dalje u tekstu „Agencija”.

               (5)

               Komisija se savjetovala s Agencijom koja je 13. studenoga 2012. predstavila svoje mišljenje o ocjeni rizika diklorpropa-P (5).

               (6)

               S obzirom na dodatne informacije koje je dostavio podnositelj prijave, Komisija smatra da zatražene dodatne potvrdne informacije nisu u cijelosti dostavljene i da se visok rizik za ptice i sisavce ne može isključiti ako se ne odrede dodatna ograničenja.

               (7)

               Komisija je pozvala podnositelja prijave da dostavi primjedbe na izvješće o pregledu za diklorprop-P.

               (8)

               Potvrđuje se da se aktivna tvar diklorprop-P smatra odobrenom u skladu s Uredbom (EZ) br. 1107/2009. Međutim, kako bi se izloženost ptica i sisavaca svela na najmanju moguću mjeru, primjereno je odrediti nova ograničenja uporabe te aktivne tvari i predvidjeti posebne mjere za ublažavanje rizika radi zaštite tih vrsta.

               (9)

               Prilog Provedbenoj uredbi (EU) br. 540/2011 potrebno je stoga na odgovarajući način izmijeniti.

               (10)

               Državama članicama potrebno je osigurati dovoljno vremena da povuku odobrenja za sredstva za zaštitu bilja koja sadržavaju diklorprop-P.

               (11)

               U slučaju sredstava za zaštitu bilja koja sadržavaju diklorprop-P, ako države članice odobre razdoblje odgode u skladu s člankom 46. Uredbe (EZ) br. 1107/2009, to bi razdoblje trebalo isteći najkasnije godinu dana nakon povlačenja ili izmjene navedenih odobrenja.

               (12)

               Mjere predviđene ovom Uredbom u skladu su s mišljenjem Stalnog odbora za prehrambeni lanac i zdravlje životinja,

         DONIJELA JE OVU UREDBU:
   Članak 1.
   Izmjena Provedbene uredbe (EU) br. 540/2011
   Dio A Priloga Provedbenoj uredbi (EU) br. 540/2011 mijenja se u skladu s Prilogom ovoj Uredbi.
   Članak 2.
   Prijelazne mjere
   U skladu s Uredbom (EZ) br. 1107/2009 države članice će do 9. lipnja 2014. prema potrebi izmijeniti ili povući postojeća odobrenja za sredstva za zaštitu bilja koja sadržavaju diklorprop-P kao aktivnu tvar.
   Članak 3.
   Razdoblje odgode
   Sva razdoblja odgode koja države članice odobre u skladu s člankom 46. Uredbe (EZ) br. 1107/2009 moraju biti što kraća i istječu najkasnije 9. lipnja 2015.
   Članak 4.
   Stupanje na snagu
   Ova Uredba stupa na snagu dvadesetog dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 18. studenoga 2013.

            Za Komisiju

            Predsjednik

         José Manuel BARROSO

      (1)  SL L 309, 24.11.2009., str. 1.

      (2)  Direktiva Komisije 2006/74/EZ od 21. kolovoza 2006. o izmjeni Direktive Vijeća 91/414/EEZ radi uvrštavanja aktivnih tvari diklorprop-P, metkonazol, pirimetanil i triklopir (SL L 235, 30.8.2006., str. 17.).

      (3)  Direktiva Vijeća 91/414/EEZ od 15. srpnja 1991. o stavljanju na tržište sredstava za zaštitu bilja (SL L 230, 19.8.1991., str. 1.).

      (4)  Provedbena uredba Komisije (EU) br. 540/2011 od 25. svibnja 2011. o provedbi Uredbe (EZ) br. 1107/2009 Europskog parlamenta i Vijeća u pogledu popisa odobrenih aktivnih tvari (SL L 153, 11.6.2011., str. 1.).

      (5)  EFSA Journal 2012.; 10(11)2950. Dostupno na sljedećem web-mjestu: www.efsa.europa.eu/efsajournal.htm

      PRILOG
      Stupac „Posebne odredbe” retka 133., diklorprop-P, u dijelu A Priloga Provedbenoj uredbi (EU) br. 540/2011 zamjenjuje se sljedećim:

         „DIO A
         Dopušten za uporabu samo kao herbicid.
         Što se tiče žitarica, primjena je dopuštena samo u proljeće i to ne više od 800 g aktivne tvari po hektaru u jednoj primjeni.
         Uporaba na livadama nije dopuštena.
         DIO B
         Za provedbu jedinstvenih načela iz članka 29. stavka 6. Uredbe (EZ) br. 1107/2009 moraju se uzeti u obzir zaključci izvješća o pregledu za diklorprop-P, a posebice njegovi dodaci I. i II., kako su finalizirani u Stalnom odboru za prehrambeni lanac i zdravlje životinja 23. svibnja 2006.
         U ovoj cjelokupnoj ocjeni države članice trebaju obratiti posebnu pozornost na zaštitu ptica, sisavaca, vodenih organizama i bilja koje ne pripada ciljanoj skupini.
         Uvjeti odobrenja prema potrebi obuhvaćaju mjere za ublažavanje rizika.”


title: Provedbena uredba Komisije (EU) br. 533/2013 od 10. lipnja 2013. o izmjeni Provedbene uredbe (EU) br. 540/2011 u pogledu produljenju razdoblja odobrenja aktivnih tvari 1-metil-ciklopropen, klorotalonil, klorotoluron, cipermetrin, daminozid, forklorfenuron, indoksakarb, tiofanat-metil i tribenuron  Tekst značajan za EGP

text:
               03/Sv. 072

               HR

               Službeni list Europske unije

               153

         32013R0533

               L 159/9

               SLUŽBENI LIST EUROPSKE UNIJE

               10.06.2013.

      PROVEDBENA UREDBA KOMISIJE (EU) br. 533/2013
   od 10. lipnja 2013.
   o izmjeni Provedbene uredbe (EU) br. 540/2011 u pogledu produljenju razdoblja odobrenja aktivnih tvari 1-metil-ciklopropen, klorotalonil, klorotoluron, cipermetrin, daminozid, forklorfenuron, indoksakarb, tiofanat-metil i tribenuron
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (1), a posebno prvi stavak njezinog članka 17.,
   budući da:

               (1)

               U dijelu A Priloga Provedbenoj uredbi Komisije (EU) br. 540/2011 od 25. svibnja 2011. o provedbi Uredbe (EZ) br. 1107/2009 Europskog parlamenta i Vijeća u pogledu popisa odobrenih aktivnih tvari (2) navode se aktivne tvari koje se smatraju odobrenima na temelju Uredbe (EZ) br. 1107/2009.

               (2)

               Odobrenja aktivnih tvari 1-metil-ciklopropen, klorotalonil, klorotoluron, cipermetrin, daminozid, forklorfenuron, indoksakarb, tiofanat-metil i tribenuron isteći će između 28. veljače 2016. i 31. ožujka 2016. Podneseni su zahtjevi za obnovom odobrenja tih aktivnih tvari. Budući da se na te aktivne tvari primjenjuju zahtjevi utvrđeni u Provedbenoj uredbi Komisije (EU) br. 844/2012 od 18. rujna 2012. o određivanju odredaba potrebnih za provedbu postupka obnavljanja odobrenja za aktivne tvari, kako je predviđeno Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja (3), podnositeljima zahtjeva treba pružiti dovoljno vremena za dovršenje postupka obnove odobrenja u skladu s tom Uredbom. Sukladno tomu vjerojatno je da će odobrenja tih aktivnih tvari isteći prije donošenja odluke o njihovoj obnovi. Stoga je potrebno produljiti razdoblja njihovog odobrenja.

               (3)

               Provedbenu uredbu (EU) br. 540/2011 treba stoga na odgovarajući način izmijeniti.

               (4)

               S obzirom na cilj iz prvog stavka članka 17. Uredbe (EZ) br. 1107/2009, u slučajevima kada dodatna dokumentacija u skladu s Provedbenom uredbom (EU) br. 844/2012 nije podnesena najkasnije 30 mjeseci prije odgovarajućeg isteka roka utvrđenog u Prilogu ovoj Uredbi, Komisija će odrediti isti datum isteka kao onaj koji je vrijedio prije stupanja na snagu ove Uredbe ili na prvi mogući datum nakon toga.

               (5)

               S obzirom na cilj iz prvog stavka članka 17. Uredbe (EZ) br. 1107/2009, u slučajevima kada Komisija donese uredbu kojom određuje da se odobrenje aktivne tvari iz Priloga ovoj Uredbi ne obnavlja budući da nisu zadovoljeni uvjeti za odobrenje, Komisija će odrediti isti datum isteka kao onaj koji je vrijedio prije stupanja na snagu ove Uredbe ili na dan stupanja na snagu Uredbe kojom se odobrenje te aktivne tvari nije obnovilo, ovisno o tomu što nastupi kasnije.

               (6)

               Mjere predviđene ovom Uredbom u skladu su s mišljenjem Stalnog odbora za prehrambeni lanac i zdravlje životinja,

         DONIJELA JE OVU UREDBU:
   Članak 1.
   Dio A Priloga Provedbenoj uredbi (EU) br. 540/2011 mijenja se u skladu s Prilogom ovoj Uredbi.
   Članak 2.
   Ova Uredba stupa na snagu dvadesetog dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 10. lipnja 2013.

            Za Komisiju

            Predsjednik

         José Manuel BARROSO

      (1)  SL L 309, 24.11.2009., str. 1.

      (2)  SL L 153, 11.6.2011., str. 1.

      (3)  SL L 252, 19.9.2012., str. 26.
   PRILOG
   Dio A Priloga Provedbenoj uredbi (EU) br. 540/2011 mijenja se kako slijedi:

               (1)

               U šestom stupcu (istek odobrenja) retka 101 (klorotalonil), datum 28. veljače 2016. zamjenjuje se s 31. listopada 2017.

               (2)

               U šestom stupcu (istek odobrenja) retka 102 (klorotoluron), datum 28. veljače 2016. zamjenjuje se s 31. listopada 2017.

               (3)

               U šestom stupcu (istek odobrenja) retka 103 (cipermetrin), datum 28. veljače 2016. zamjenjuje se s 31. listopada 2017.

               (4)

               U šestom stupcu (istek odobrenja) retka 104 (daminozid), datum 28. veljače 2016. zamjenjuje se s 31. listopada 2017.

               (5)

               U šestom stupcu (istek odobrenja) retka 105 (tiofanat-metil), datum 28. veljače 2016. zamjenjuje se s 31. listopada 2017.

               (6)

               U šestom stupcu (istek odobrenja) retka 106 (tribenuron), datum 28. veljače 2016. zamjenjuje se s 31. listopada 2017.

               (7)

               U šestom stupcu (istek odobrenja) retka 117 (1-metil-ciklopropen), datum 31. ožujka 2016. zamjenjuje se s 31. listopada 2017.

               (8)

               U šestom stupcu (istek odobrenja) retka 118 (forklorfenuron), datum 31. ožujka 2016. zamjenjuje se s 31. listopada 2017.

               (9)

               U šestom stupcu (istek odobrenja) retka 119 (indoksakarb), datum 31. ožujka 2016. zamjenjuje se s 31. listopada 2017.


title: Provedbena uredba Komisije (EU) br. 678/2014 оd 19. lipnja 2014. o izmjeni Provedbene uredbe (EU) br. 540/2011 u pogledu produljenja roka valjanosti odobrenja aktivnih tvari: klopiralida, ciprodinila, fosetila, pirimetanila i trineksapaka  Tekst značajan za EGP

text:
               20.6.2014

               HR

               Službeni list Europske unije

               L 180/11

         PROVEDBENA UREDBA KOMISIJE (EU) br. 678/2014
   оd 19. lipnja 2014.
   o izmjeni Provedbene uredbe (EU) br. 540/2011 u pogledu produljenja roka valjanosti odobrenja aktivnih tvari: klopiralida, ciprodinila, fosetila, pirimetanila i trineksapaka
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (1), a posebno njezin članak 17. prvi stavak,
   budući da:

               (1)

               U dijelu A Priloga Provedbenoj uredbi Komisije (EU) br. 540/2011 (2) utvrđene su aktivne tvari koje se smatraju odobrenima na temelju Uredbe (EZ) br. 1107/2009.

               (2)

               Odobrenja aktivnih tvari klopiralid, ciprodinil, fosetil i trineksapak prestaju važiti 30. travnja 2017., dok za aktivnu tvar pirimetanil odobrenje prestaje važiti 31. svibnja 2017. Podneseni su zahtjevi za obnovu odobrenja tih aktivnih tvari. S obzirom na to da se na navedene aktivne tvari primjenjuju zahtjevi iz Provedbene uredbe Komisije (EU) br. 844/2012 (3), treba ostaviti dovoljno vremena za postupak obnove u skladu s tom Uredbom. Zato je vjerojatno da će valjanost odobrenja tih aktivnih tvari isteći prije donošenja odluke o njihovoj obnovi. Stoga je potrebno produljiti rok valjanosti tih odobrenja.

               (3)

               Uredbu (EU) br. 540/2011 treba stoga na odgovarajući način izmijeniti.

               (4)

               S obzirom na cilj članka 17. prvog stavka Uredbe (EZ) br. 1107/2009, u slučajevima kada dodatna dokumentacija u skladu s Provedbenom uredbom (EU) br. 844/2012 nije dostavljena najkasnije 30 mjeseci prije datuma prestanka valjanosti utvrđenog u Prilogu toj Uredbi, Komisija će kao datum prestanka valjanosti odrediti isti datum koji je vrijedio prije donošenja ove Uredbe ili najraniji mogući datum nakon tog datuma.

               (5)

               S obzirom na cilj članka 17. prvog stavka Uredbe (EZ) br. 1107/2009, u slučajevima kada Komisija donese uredbu kojom se predviđa da se odobrenje aktivne tvari iz Priloga toj Uredbi ne obnavlja jer nisu ispunjeni uvjeti za izdavanje odobrenja, Komisija kao datum prestanka valjanosti određuje isti datum koji je vrijedio prije donošenja ove Uredbe ili datum stupanja na snagu uredbe kojom se predviđa da se odobrenje aktivne tvari ne obnavlja, ovisno o tome koji je datum kasniji.

               (6)

               Mjere predviđene ovom Uredbom u skladu su s mišljenjem Stalnog odbora za prehrambeni lanac i zdravlje životinja,

         DONIJELA JE OVU UREDBU:
   Članak 1.
   Dio A Priloga Uredbi (EU) br. 540/2011 mijenja se u skladu s Prilogom ovoj Uredbi.
   Članak 2.
   Ova Uredba stupa na snagu dvadesetog dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 19. lipnja 2014.

            Za Komisiju

            Predsjednik

         José Manuel BARROSO

      (1)  SL L 309, 24.11.2009., str. 1.

      (2)  Provedbena uredba Komisije (EU) br. 540/2011 od 25. svibnja 2011. o provedbi Uredbe (EZ) br. 1107/2009 Europskog parlamenta i Vijeća u pogledu popisa odobrenih aktivnih tvari (SL L 153, 11.6.2011., str. 1.).

      (3)  Provedbena uredba Komisije (EU) br. 844/2012 od 18. rujna 2012. o utvrđivanju odredbi potrebnih za provedbu postupka obnove odobrenja aktivnih tvari, kako je predviđeno Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja (SL L 252, 19.9.2012., str. 26.).

      PRILOG
      Dio A Priloga Uredbi (EU) br. 540/2011 mijenja se kako slijedi:

                  (1)

                  U šestom stupcu („Prestanak odobrenja”) retka 129. (klopiralid) datum „30. travnja 2017.” zamjenjuje se datumom „30. travnja 2018.”;

                  (2)

                  U šestom stupcu („Prestanak odobrenja”) retka 130. (ciprodinil) datum „30. travnja 2017.” zamjenjuje se datumom „30. travnja 2018.”;

                  (3)

                  U šestom stupcu („Prestanak odobrenja”) retka 131. (fosetil) datum „30. travnja 2017.” zamjenjuje se datumom „30. travnja 2018.”;

                  (4)

                  U šestom stupcu („Prestanak odobrenja”) retka 132. (trineksapak) datum „30. travnja 2017.” zamjenjuje se datumom „30. travnja 2018.”;

                  (5)

                  U šestom stupcu („Prestanak odobrenja”) retka 135. (pirimetanil) datum „31. svibnja 2017.” zamjenjuje se datumom „30. travnja 2018.”.


title: Provedbena uredba Komisije (EU) br. 541/2011 od 1. lipnja 2011. o izmjeni Provedbene uredbe (EU) br. 540/2011 o provedbi Uredbe (EZ) br. 1107/2009 Europskog parlamenta i Vijeća u vezi s popisom odobrenih aktivnih tvari  Tekst značajan za EGP

text:
                  03/Sv. 47

                  HR

                  Službeni list Europske unije

                  178

            32011R0541

                  L 153/187

                  SLUŽBENI LIST EUROPSKE UNIJE

            PROVEDBENA UREDBA KOMISIJE (EU) br. 541/2011
      od 1. lipnja 2011.
      o izmjeni Provedbene uredbe (EU) br. 540/2011 o provedbi Uredbe (EZ) br. 1107/2009 Europskog parlamenta i Vijeća u vezi s popisom odobrenih aktivnih tvari
      (Tekst značajan za EGP)
      EUROPSKA KOMISIJA,
      uzimajući u obzir Ugovor o funkcioniranju Europske unije,
      uzimajući u obzir Uredbu (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (1), a posebno njezin članak 78. stavak 2.,
      budući da:

                  (1)

                  Primjereno je sastaviti popis aktivnih tvari koje se smatraju odobrenima na temelju Uredbe (EZ) br. 1107/2009 i aktivnih tvari odobrenih na temelju te Uredbe u odvojenim dijelovima Priloga Provedbenoj uredbi Komisije (EU) br. 540/2011 (2).

                  (2)

                  Uredbu (EU) br. 540/2011 potrebno je stoga na odgovarajući način izmijeniti.

                  (3)

                  Mjere predviđene ovom Uredbom u skladu su s mišljenjem Stalnog odbora za prehrambeni lanac i zdravlje životinja,

            DONIJELA JE OVU UREDBU:
      Članak 1.
      Uredba (EU) br. 540/2011 mijenja se kako slijedi:

                  (1)

                  Članak 1. zamjenjuje se sljedećim:
                  „Članak 1.
                  Aktivne tvari iz dijela A Priloga smatraju se odobrenima u skladu s Uredbom (EZ) br. 1107/2009.
                  Aktivne tvari odobrene na temelju Uredbe (EZ) br. 1107/2009 navedene su u dijelu B Priloga.”

                  (2)

                  Prilog Uredbi (EU) br. 540/2011 izmjenjuje se u skladu s Prilogom ovoj Uredbi.

            Članak 2.
      Ova Uredba stupa na snagu sljedećeg dana od dana objave u Službenom listu Europske unije.
      Primjenjuje se od 14. lipnja 2011.

         Ova je Uredba u cijelosti obvezujuća i izravno se primjenjuje u svim državama članicama.
         Sastavljeno u Bruxellesu 1. lipnja 2011.

               Za Komisiju

               Predsjednik

            José Manuel BARROSO

         (1)  SL L 309, 24.11.2009., str. 1.

         (2)  SL L 153, 11.6.2011., str. 1.

         PRILOG
         Prilog Uredbi (EU) br. 540/2011 mijenja se kako slijedi:

                     (1)

                     U naslovu Priloga riječi „AKTIVNE TVARI ODOBRENE ZA UPORABU U SREDSTVIMA ZA ZAŠTITU BILJA” zamjenjuju se sljedećim:

                     (2)

                     Riječi „Opće odredbe koje se primjenjuju za sve tvari navedene u ovom Prilogu:” zamjenjuju se s „Opće odredbe koje se primjenjuju za sve tvari navedene u ovom dijelu:”

                     (3)

                     Dodaje se sljedeći dio B:
                     „DIO B

                        Aktivne tvari odobrene na temelju Uredbe (EZ) br. 1107/2009

                     Opće odredbe koje se primjenjuju za sve tvari uvrštene u ovaj dio:

                                 —

                                 za provedbu jedinstvenih načela kako je navedeno u članku 29. stavku 6. Uredbe (EZ) br. 1107/2009 za svaku pojedinačnu tvar se moraju uzeti u obzir zaključci iz izvješća o pregledu, a posebice dodaci I. i II.;

                                 —

                                 države članice daju na raspolaganje sva izvješća o pregledu (osim povjerljivih podataka u skladu s člankom 63. Uredbe (EZ) br. 1107/2009) svim zainteresiranim stranama u svrhu savjetovanja ili će im pristup biti omogućen na poseban zahtjev.

                                 Broj

                                 Uobičajen naziv, identifikacijski brojevi

                                 Kemijski naziv prema IUPAC-u

                                 Čistoća (*)

                                 Datum odobrenja

                                 Prestanak odobrenja

                                 Posebne odredbe

            (*)  Detaljni podaci koji se odnose na identifikaciju i specifikaciju aktivne tvari dostupni su u izvješću o pregledu.”


title: Provedbena uredba Komisije (EU) br. 832/2013 оd 30. kolovoza 2013. o odobravanju aktivne tvari dinatrijev fosfonat u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja i o izmjeni Priloga Provedbenoj uredbi (EU) br. 540/2011  Tekst značajan za EGP

text:
               31.8.2013

               HR

               Službeni list Europske unije

               L 233/3

         PROVEDBENA UREDBA KOMISIJE (EU) br. 832/2013
   оd 30. kolovoza 2013.
   o odobravanju aktivne tvari dinatrijev fosfonat u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja i o izmjeni Priloga Provedbenoj uredbi (EU) br. 540/2011
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (1), a posebno njezin članak 13. stavak 2. i članak 78. stavak 2.,
   budući da:

               (1)

               U skladu s člankom 80. stavkom 1. točkom (a) Uredbe (EZ) br. 1107/2009, a s obzirom na postupak i uvjete za odobrenje, Direktiva 91/414/EEZ (2) mora se primjenjivati na aktivne tvari za koje je donesena odluka u skladu s člankom 6. stavkom 3. te Direktive prije 14. lipnja 2011. Odlukom Komisije 2008/953/EZ (3) potvrđeno je da dinatrijev fosfonat ispunjava uvjete iz članka 80. stavka 1. točke (a) Uredbe (EZ) br. 1107/2009.

               (2)

               U skladu s člankom 6. stavkom 2. Direktive 91/414/EEZ Francuska je 11. veljače 2008. primila zahtjev trgovačkog društva ISK BioSciences Europe N.V. za uvrštenje aktivne tvari dinatrijev fosfonat u Prilog I. Direktivi 91/414/EEZ. Odlukom 2008/953/EZ potvrđeno je da je dokumentacija „cjelovita” te se može smatrati da u načelu udovoljava zahtjevima u pogledu podataka i informacija iz priloga II. i III. Direktivi 91/414/EEZ.

               (3)

               Za tu su aktivnu tvar ocijenjeni učinci na zdravlje ljudi i životinja te na okoliš u skladu s odredbama članka 6. stavaka 2. i 4. Direktive 91/414/EEZ za uporabe koje je predložio podnositelj zahtjeva. Imenovana država članica izvjestiteljica podnijela je 27. kolovoza 2009. nacrt izvješća o ocjeni.

               (4)

               Nacrt izvješća o ocjeni pregledale su države članice i Europska agencija za sigurnost hrane (dalje u tekstu „Agencija”). Agencija je 22. travnja 2013. Komisiji dostavila svoj zaključak o procjeni rizika od pesticida koji sadržava aktivnu tvar dinatrijev fosfonat (4). Taj su nacrt izvješća o ocjeni i zaključak Agencije pregledale države članice i Komisija u okviru Stalnog odbora za prehrambeni lanac i zdravlje životinja te su konačnu inačicu dovršile 16. srpnja 2013. u obliku izvješća Komisije o ponovnoj ocjeni dinatrijevog fosfonata.

               (5)

               Razna su ispitivanja pokazala kako se za sredstva za zaštitu bilja koja sadržavaju dinatrijev fosfonat može očekivati da načelno udovoljavaju zahtjevima utvrđenima u članku 5. stavku 1. točkama (a) i (b) i članku 5. stavku 3. Direktive 91/414/EEZ, posebno u pogledu uporabe koja je ispitana i detaljno opisana u izvješću Komisije o ponovnoj ocjeni. Stoga je primjereno odobriti dinatrijev fosfonat.

               (6)

               U skladu s člankom 13. stavkom 2. Uredbe (EZ) br. 1107/2009 u vezi s njezinim člankom 6. te s obzirom na postojeća znanstvena i tehnička saznanja, potrebno je, međutim, postaviti određene uvjete i ograničenja. Posebno je primjereno zahtijevati daljnje potvrdne informacije.

               (7)

               Trebalo bi odrediti razumno razdoblje koje treba proteći prije izdavanja odobrenja kako bi se državama članicama i zainteresiranim stranama omogućilo da se pripreme za ispunjavanje novih zahtjeva koji proizlaze iz odobrenja.

               (8)

               Ne dovodeći u pitanje obveze predviđene Uredbom (EZ) br. 1107/2009 koje proizlaze iz odobrenja i uzimajući u obzir posebnu situaciju nastalu prijelazom s Direktive 91/414/EEZ na Uredbu (EZ) br. 1107/2009, trebalo bi se primjenjivati sljedeće: državama članicama trebalo bi omogućiti razdoblje od šest mjeseci nakon odobravanja kako bi mogle provesti reviziju odobrenja sredstava za zaštitu bilja koja sadržavaju dinatrijev fosfonat. Države članice bi prema potrebi trebale izmijeniti, zamijeniti ili povući odobrenja. Odstupajući od tog roka, trebalo bi predvidjeti dulje razdoblje za podnošenje i procjenu cjelokupne dokumentacije iz Priloga III., kako je određeno u Direktivi 91/414/EEZ, za sva sredstva za zaštitu bilja i sve predviđene uporabe u skladu s jedinstvenim načelima.

               (9)

               Iskustvo stečeno uvrštavanjem u Prilog I. Direktivi 91/414/EEZ aktivnih tvari ocijenjenih u okviru Uredbe Komisije (EEZ) br. 3600/92 od 11. prosinca 1992. o utvrđivanju detaljnih pravila za provedbu prve faze programa rada iz članka 8. stavka 2. Direktive Vijeća 91/414/EEZ o stavljanju sredstava za zaštitu bilja na tržište (5), pokazalo je da može doći do poteškoća u tumačenju obveza nositelja postojećih odobrenja u pogledu pristupa podacima. Stoga je, radi izbjegavanja daljnjih poteškoća, potrebno pojasniti obveze država članica, a posebno obvezu provjere da nositelj odobrenja ima pristup dokumentaciji koja udovoljava zahtjevima iz Priloga II. toj Direktivi. Međutim, tim se objašnjenjem državama članicama ili nositeljima odobrenja ne nameću nove obveze u usporedbi s do sada donesenim direktivama o izmjeni Priloga I. toj Direktivi ili Uredbama o odobrenju aktivnih tvari.

               (10)

               U skladu s člankom 13. stavkom 4. Uredbe (EZ) br. 1107/2009 treba na odgovarajući način izmijeniti prilog Provedbenoj uredbi Komisije (EU) br. 540/2011 od 25. svibnja 2011. o provedbi Uredbe (EZ) br. 1107/2009 Europskog parlamenta i Vijeća u pogledu popisa odobrenih aktivnih tvari (6).

               (11)

               Mjere predviđene ovom Uredbom u skladu su s mišljenjem Stalnog odbora za prehrambeni lanac i zdravlje životinja,

         DONIJELA JE OVU UREDBU:
   Članak 1.
   Odobrenje aktivne tvari
   Aktivna tvar dinatrijev fosfonat, kako je navedena u Prilogu I., odobrava se u skladu s uvjetima utvrđenima u tom Prilogu.
   Članak 2.
   Ponovna ocjena sredstava za zaštitu bilja
   1.   U skladu s Uredbom (EZ) br. 1107/2009 države članice prema potrebi do 31. srpnja 2014. moraju izmijeniti ili povući postojeća odobrenja za sredstva za zaštitu bilja koja sadržavaju dinatrijev fosfonat kao aktivnu tvar.
   Do tog datuma posebno moraju provjeriti jesu li ispunjeni uvjeti iz Priloga I. ovoj Uredbi, osim onih koji su navedeni u stupcu o posebnim odredbama tog Priloga, te posjeduje li nositelj odobrenja dokumentaciju odnosno ima li pristup dokumentaciji koja udovoljava zahtjevima iz Priloga II. Direktivi 91/414/EEZ u skladu s uvjetima iz članka 13. stavaka 1. do 4. te Direktive i članka 62. Uredbe (EZ) br. 1107/2009.
   2.   Odstupajući od stavka 1., države članice moraju ponovno ocijeniti svako odobreno sredstvo za zaštitu bilja koje sadržava dinatrijev fosfonat kao jedinu aktivnu tvar ili kao jednu od nekoliko aktivnih tvari, koje su navedene u prilogu Provedbenoj uredbi (EU) br. 540/2011 najkasnije do 31. srpnja 2013., u skladu s jedinstvenim načelima iz članka 29. stavka 6. Uredbe (EZ) br. 1107/2009, na temelju dokumentacije koja udovoljava zahtjevima iz Priloga III. Direktivi 91/414/EEZ i uzimajući u obzir stupac s posebnim odredbama iz Priloga I. ovoj Uredbi. Na temelju te ocjene moraju utvrditi ispunjava li sredstvo uvjete utvrđene u članku 29. stavku 1. Uredbe (EZ) br. 1107/2009.
   Nakon što to utvrde države članice moraju:

               (a)

               u slučaju da sredstvo sadržava dinatrijev fosfonat kao jedinu aktivnu tvar, prema potrebi izmijeniti ili povući odobrenje najkasnije do 31. srpnja 2015.; ili

               (b)

               u slučaju da sredstvo sadržava dinatrijev fosfonat kao jednu od nekoliko aktivnih tvari, prema potrebi izmijeniti ili povući odobrenje do 31. srpnja 2015. ili do datuma utvrđenog za izmjenu ili povlačenje u odgovarajućem aktu ili aktima kojima su određena tvar ili tvari uvrštene u Prilog I. Direktivi 91/414/EEZ ili kojima su određena tvar ili tvari odobrene, ovisno o tome što je kasnije.

         Članak 3.
   Izmjene Provedbene Uredbe (EU) br. 540/2011
   Prilog Provedbenoj uredbi (EU) br. 540/2011 izmjenjuje se u skladu s Prilogom II. ovoj Uredbi.
   Članak 4.
   Stupanje na snagu i datum početka primjene
   Ova Uredba stupa na snagu dvadesetog dana od dana objave u Službenom listu Europske unije.
   Primjenjuje se od 1. veljače 2014.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 30. kolovoza 2013.

            Za Komisiju

            Predsjednik

         José Manuel BARROSO

      (1)  SL L 309, 24.11.2009., str. 1.

      (2)  SL L 230, 19.8.1991., str. 1.

      (3)  SL L 338, 17.12.2008., str. 62.

      (4)  EFSA Journal (2013) 11(5):3213. Dostupno na internetu: www.efsa.europa.eu.

      (5)  SL L 366, 15.12.1992., str. 10.

      (6)  SL L 153, 11.6.2011., str. 1.

      PRILOG I.

                  Uobičajeni naziv, identifikacijski brojevi

                  Naziv IUPAC

                  Čistoća (1)

                  Datum odobrenja

                  Istek odobrenja

                  Posebne odredbe

                  Dinatrijev fosfonat
                  CAS br. 13708-85-5
                  CIPAC br. 808

                  Dinatrijev fosfonat

                  281-337 g/kg (TK)
                  ≥ 917 g/kg (TC)

                  1. veljače 2014.

                  31. siječnja 2024.

                  Za provedbu jedinstvenih načela iz članka 29. stavka 6. Uredbe (EZ) br. 1107/2009 u obzir se moraju uzeti zaključci izvješća o ponovnoj ocjeni za dinatrijev fosfonat, a posebice njegovi dodaci I. i II., u konačnoj inačici sastavljenoj na Stalnom odboru za prehrambeni lanac i zdravlje životinja 16. srpnja 2013. godine.
                  U toj cjelokupnoj ocjeni države članice trebaju obratiti posebnu pozornost na rizik za eutrofikaciju površinskih voda.
                  Uvjeti uporabe prema potrebi moraju uključivati mjere za smanjenje rizika.
                  Podnositelj zahtjeva mora dostaviti informacije koje potvrđuju:

                              (a)

                              kronični rizik za ribe;

                              (b)

                              dugoročni rizik za gliste i makroorganizme u tlu.

                        Podnositelj zahtjeva te informacije mora dostaviti Komisiji, državama članicama i Agenciji do 31. siječnja 2016.

         (1)  Detaljni podaci o identifikaciji i specifikaciji aktivne tvari dostupni su u izvješću o ponovnoj ocjeni.

      PRILOG II.
      U dijelu B Priloga Provedbenoj uredbi (EU) br. 540/2011 dodaje se sljedeći unos:

                     Broj

                     Uobičajeni naziv, identifikacijski brojevi

                     Naziv IUPAC

                     Čistoća (1)

                     Datum odobrenja

                     Istek odobrenja

                     Posebne odredbe

                     „54.

                     Dinatrijev fosfonat
                     CAS br. 13708-85-5
                     CIPAC br. 808

                     Dinatrijev fosfonat

                     281-337 g/kg (TK)
                     ≥ 917 g/kg (TC)

                     1. veljače 2014.

                     31. siječnja 2024.

                     Za provedbu jedinstvenih načela iz članka 29. stavka 6. Uredbe (EZ) br. 1107/2009 u obzir se moraju uzeti zaključci izvješća o ponovnoj ocjeni za dinatrijev fosfonat, a posebice njegovi dodaci I. i II., u konačnoj inačici sastavljenoj na Stalnom odboru za prehrambeni lanac i zdravlje životinja 16. srpnja 2013. godine.
                     U toj cjelokupnoj ocjeni države članice trebaju obratiti posebnu pozornost na rizik za eutrofikaciju površinskih voda.
                     Uvjeti uporabe prema potrebi moraju uključivati mjere za smanjenje rizika.
                     Podnositelj zahtjeva mora dostaviti informacije koje potvrđuju:

                                 (a)

                                 kronični rizik za ribe;

                                 (b)

                                 dugoročni rizik za gliste i makroorganizme u tlu.

                           Podnositelj zahtjeva te informacije mora dostaviti Komisiji, državama članicama i Agenciji do 31. siječnja 2016.”

         (1)  Detaljni podaci o identifikaciji i specifikaciji aktivne tvari dostupni su u izvješću o ponovnoj ocjeni.


title: Provedbena uredba Komisije (EU) br. 1037/2012 od 7. studenoga 2012. o odobravanju aktivne tvari izopirazam u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja i izmjeni Priloga Provedbenoj uredbi Komisije (EU) br. 540/2011  Tekst značajan za EGP

text:
               03/Sv. 66

               HR

               Službeni list Europske unije

               236

         32012R1037

               L 308/15

               SLUŽBENI LIST EUROPSKE UNIJE

         PROVEDBENA UREDBA KOMISIJE (EU) br. 1037/2012
   od 7. studenoga 2012.
   o odobravanju aktivne tvari izopirazam u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja i izmjeni Priloga Provedbenoj uredbi Komisije (EU) br. 540/2011
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i o stavljanju izvan snage direktiva Vijeća 79/117/EEZ i 91/414/EEZ (1), a posebno njezin članak 13. stavak 2. i članak 78. stavak 2.,
   budući da:

               (1)

               U skladu s člankom 80. stavkom 1. točkom (a) Uredbe (EZ) br. 1107/2009, Direktiva Vijeća 91/414/EEZ (2) primjenjuje se, s obzirom na postupak i uvjete odobrenja, na aktivne tvari za koje je donesena odluka u skladu s člankom 6. stavkom 3. te Direktive prije 14. lipnja 2011. Odlukom Komisije 2010/132/EU (3) potvrđeno je da izopirazam ispunjava uvjete iz članka 80. stavka 1. točke (a) Uredbe (EZ) br. 1107/2009.

               (2)

               U skladu s člankom 6. stavkom 2. Direktive 91/414/EEZ, Ujedinjena Kraljevina primila je 25. studenoga 2008. od tvrtke Syngenta Crop Protection AG zahtjev za uvrštenje aktivne tvari izopirazam u Prilog I. Direktivi 91/414/EEZ. Odlukom 2010/132/EU potvrđeno je da je dokumentacija „cjelovita” u smislu da se može smatrati da načelno ispunjava zahtjeve u pogledu podataka i informacija iz priloga II. i III. Direktivi 91/414/EEZ.

               (3)

               Učinci te aktivne tvari na zdravlje ljudi i životinja te na okoliš ocijenjeni su u skladu s odredbama članka 6. stavaka 2. i 4. Direktive 91/414/EEZ za načine uporabe koje je predložio podnositelj zahtjeva. Imenovana država članica izvjestiteljica dostavila je 4. svibnja 2010. prijedlog izvješća o ocjeni.

               (4)

               Države članice i Europska agencija za sigurnost hrane (dalje u tekstu: „Agencija”) pregledale su prijedlog izvješća o ocjeni. Agencija je 27. veljače 2012. podnijela Komisiji svoj zaključak o ponovnoj ocjeni rizika pesticida s aktivnom tvari izopirazam (4). Države članice i Komisija pregledale su u okviru Stalnog odbora za prehrambeni lanac i zdravlje životinja taj prijedlog izvješća o ocjeni i dovršile ga 28. rujna 2012. u obliku izvješća Komisije o ponovnoj ocjeni izopirazma.

               (5)

               Razna provedena ispitivanja pokazala su da se može očekivati da sredstva za zaštitu bilja koja sadrže izopirazam načelno ispunjavaju zahtjeve utvrđene u članku 5. stavku 1. točkama (a) i (b) te u članku 5. stavku 3. Direktive 91/414/EEZ, posebno s obzirom na načine uporabe koji su ispitani i detaljno opisani u izvješću Komisije o ponovnoj ocjeni. Stoga je primjereno odobriti izopirazam.

               (6)

               Međutim, u skladu s člankom 13. stavkom 2. Uredbe (EZ) br. 1107/2009 u vezi s njezinim člankom 6. i na temelju postojećih znanstvenih i tehničkih saznanja, potrebno je uključiti određene uvjete i ograničenja. Posebno je primjereno zahtijevati daljnje potvrdne informacije.

               (7)

               Ne dovodeći u pitanje obveze predviđene u Uredbi (EZ) br. 1107/2009 koje proizlaze iz odobrenja i uzimajući u obzir specifične okolnosti nastale prijelazom s Direktive 91/414/EEZ na Uredbu (EZ) br. 1107/2009, potrebno je, međutim, primjenjivati sljedeće. Državama članicama nakon odobrenja treba omogućiti šestomjesečno razdoblje za ponovnu ocjenu odobrenja sredstava za zaštitu bilja koja sadrže izopirazam. Države članice prema potrebi trebaju izmijeniti, zamijeniti ili povući odobrenja. Odstupajući od tog roka, treba predvidjeti dulje razdoblje za dostavljanje i ocjenu cjelovite ažurirane dokumentacije iz Priloga III., kako je utvrđeno u Direktivi 91/414/EEZ, za svako sredstvo za zaštitu bilja i za svaki način namijenjene uporabe u skladu s jedinstvenim načelima.

               (8)

               Iskustvo stečeno iz uvrštenja aktivnih tvari u Prilog I. Direktivi 91/414/EEZ ocijenjenih u okviru Uredbe Komisije (EEZ) br. 3600/92 od 11. prosinca 1992. o utvrđivanju detaljnih pravila za provedbu prve faze programa rada iz članka 8. stavka 2. Direktive Vijeća 91/414/EEZ o stavljanju sredstava za zaštitu bilja na tržište (5) pokazalo je da mogu nastati poteškoće u tumačenju obveza nositelja postojećih odobrenja u pogledu pristupa podacima. Kako bi se izbjegle daljnje poteškoće, čini se potrebnim objasniti obveze država članica, a posebno obvezu provjere pristupa nositelja odobrenja dokumentaciji koja ispunjava zahtjeve iz Priloga II. toj Direktivi. Međutim, tim se objašnjenjem državama članicama ili nositeljima odobrenja ne nameću nove obveze u usporedbi s direktivama koje su do sada donesene o izmjeni Priloga I. toj Direktivi ili uredbama o odobrenju aktivnih tvari.

               (9)

               U skladu s člankom 13. stavkom 4. Uredbe (EZ) br. 1107/2009, treba na odgovarajući način izmijeniti Prilog Provedbenoj uredbi Komisije (EU) br. 540/2011 od 25. svibnja 2011. o provedbi Uredbe (EZ) br. 1107/2009 Europskog parlamenta i Vijeća u pogledu popisa odobrenih aktivnih tvari (6).

               (10)

               Mjere predviđene u ovoj Uredbi u skladu su s mišljenjem Stalnog odbora za prehrambeni lanac i zdravlje životinja,

         DONIJELA JE OVU UREDBU:
   Članak 1.
   Odobrenje aktivne tvari
   Aktivna tvar izopirazam, kako je navedeno u Prilogu I., odobrava se podložno uvjetima utvrđenim u tom Prilogu.
   Članak 2.
   Ponovna ocjena sredstava za zaštitu bilja
   1.   Države članice u skladu s Uredbom (EZ) br. 1107/2009, prema potrebi, do 30. rujna 2013. izmjenjuju ili povlače postojeća odobrenja za sredstva za zaštitu bilja koja sadrže izopirazam kao aktivnu tvar.
   One do tog datuma posebno provjeravaju jesu li ispunjeni uvjeti iz Priloga I. ovoj Uredbi, s iznimkom onih koji su navedeni u stupcu o posebnim odredbama tog Priloga, te posjeduje li nositelj odobrenja dokumentaciju odnosno ima li pristup dokumentaciji koja ispunjava zahtjeve iz Priloga II. Direktivi 91/414/EEZ u skladu s uvjetima iz članka 13. stavaka 1. do 4. te Direktive i članka 62. Uredbe (EZ) br. 1107/2009.
   2.   Odstupajući od stavka 1., države članice najkasnije do 31. ožujka 2013. ponovno ocjenjuju svako odobreno sredstvo za zaštitu bilja koje sadrži izopirazam kao jedinu aktivnu tvar ili kao jednu od nekoliko aktivnih tvari koje su navedene u Prilogu Provedbenoj uredbi (EU) br. 540/2011, u skladu s jedinstvenim načelima iz članka 29. stavka 6. Uredbe (EZ) br. 1107/2009, na temelju dokumentacije koja ispunjava zahtjeve iz Priloga III. Direktivi 91/414/EEZ i uzimajući u obzir stupac o posebnim odredbama Priloga I. ovoj Uredbi. One na temelju te ocjene utvrđuju ispunjava li sredstvo uvjete utvrđene u članku 29. stavku 1. Uredbe (EZ) br. 1107/2009.
   Nakon tog utvrđivanja države članice:

               (a)

               u slučaju sredstva koje sadrži izopirazam kao jedinu aktivnu tvar, prema potrebi izmjenjuju ili povlače odobrenje najkasnije do 30. rujna 2014.; ili

               (b)

               u slučaju sredstva koje sadrži izopirazam kao jednu od nekoliko aktivnih tvari, prema potrebi izmjenjuju ili povlače odobrenje do 30. rujna 2014. ili do datuma utvrđenog za takvu izmjenu ili povlačenje u odgovarajućem aktu ili aktima kojima je predmetno sredstvo odnosno kojima su predmetna sredstva dodana u Prilog I. Direktivi 91/414/EEZ ili kojima je to sredstvo odnosno kojima su ta sredstva odobrena, ovisno o tome što je nastupilo zadnje.

         Članak 3.
   Izmjene Provedbene uredbe (EU) br. 540/2011
   Prilog Provedbenoj uredbi (EU) br. 540/2011 mijenja se u skladu s Prilogom II. ovoj Uredbi.
   Članak 4.
   Stupanje na snagu i datum primjene
   Ova Uredba stupa na snagu dvadesetog dana od dana objave u Službenom listu Europske unije.

   Primjenjuje se od 1. travnja 2013.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 7. studenoga 2012.

            Za Komisiju

            Predsjednik

         José Manuel BARROSO

      (1)  SL L 309, 24.11.2009., str. 1.

      (2)  SL L 230, 19.8.1991., str. 1.

      (3)  SL L 52, 3.3.2010., str. 51.

      (4)  EFSA Journal 2012; 10(3):2600. Dostupno na mrežnoj stranici: www.efsa.europa.eu.

      (5)  SL L 366, 15.12.1992., str. 10.

      (6)  SL L 153, 11.6.2011., str. 1.

      PRILOG I.

                  Uobičajeni naziv, identifikacijski brojevi

                  Naziv prema IUPAC-u

                  Čistoća (1)

                  Datum odobrenja

                  Prestanak odobrenja

                  Posebne odredbe

                  Izopirazam
                  CAS br. 881685-58-1
                  (sin-izomer: 683777-13-1/anti-izomer: 683777-14-2)
                  CIPAC br. 963

                     Mješavina 3-(difluorometil)-1-metil-N-[(1RS,4SR,9RS)-1,2,3,4- tetrahidro-9-izopropil-1,4-metanonaftalen-5-il]pirazol-4-karboksamid
                  (sin-izomer – mješavina dvaju enantiomera u omjeru 50:50)

                     i

                  3-(difluorometil)-1-metil-N-[(1RS,4SR,9SR)-1,2,3,4-tetrahidro-9-izopropil-1,4-metanonaftalen-5-il]pirazol-4-karboksamid
                  (anti-izomer – mješavina dvaju enantiomera u omjeru 50:50)
                  U omjeru sin:anti od 78:15 % do 100:0 %.

                  ≥ 920 g/kg
                  U omjeru sin:anti izomera od 78:15 % do 100:0 %.

                  1. travnja 2013.

                  31. ožujka 2023.

                  Za provedbu jedinstvenih načela iz članka 29. stavka 6. Uredbe (EZ) br. 1107/2009, u obzir se uzimaju zaključci izvješća o ponovnoj ocjeni izopirazma, a posebno njegovi dodaci I. i II. kako su finalizirani na Stalnom odboru za prehrambeni lanac i zdravlje životinja 28. rujna 2012.
                  Pri cjelovitoj ocjeni države članice posvećuju osobitu pozornost:

                              (a)

                              riziku za vodene organizme;

                              (b)

                              riziku za gujavice ako se tvar primjenjuje u okviru prakse bez uzgoja ili minimalnog uzgoja;

                              (c)

                              zaštiti podzemnih voda kada se tvar primjenjuje na područjima s osjetljivim tlom i/ili nepovoljnim klimatskim uvjetima.

                        Uvjeti uporabe uključuju mjere za smanjenje rizika, kao što su isključenje prakse bez uzgoja ili minimalnog uzgoja, te obvezu provođenja programa praćenja kako bi se, prema potrebi, provjerilo moguće onečišćenje podzemnih voda u osjetljivim zonama.
                  Podnositelj prijave dostavlja potvrdne informacije u pogledu važnosti metabolita CSCD 459488 i CSCD 459489 za podzemne vode.
                  Podnositelj zahtjeva te informacije dostavlja Komisiji, državama članicama i Agenciji do 31. ožujka 2015.

         (1)  Ostale pojedinosti o aktivnoj tvari i njezinoj specifikaciji nalaze se u izvješću o ponovnoj ocjeni.

      PRILOG II.
      U dijelu B Priloga Provedbenoj uredbi (EU) 540/2011 dodaje se sljedeći unos:

                     Broj

                     Uobičajeni naziv, identifikacijski brojevi

                     Naziv prema IUPAC-u

                     Čistoća (1)

                     Datum odobrenja

                     Prestanak odobrenja

                     Posebne odredbe

                     „27.

                     Izopirazam
                     CAS br. 881685-58-1
                     (sin-izomer: 683777-13-1/anti-izomer: 683777-14-2)
                     CIPAC br. 963

                        Mješavina 3-(difluorometil)-1-metil-N-[(1RS,4SR,9RS)-1,2,3,4-tetrahidro-9-izopropil-1,4-metanonaftalen-5-il]pirazol-4-karboksamid
                     (sin-izomer – mješavina dvaju enantiomera u omjeru 50:50)

                        i

                     3-(difluorometil)-1-metil-N-[(1RS,4SR,9SR)-1,2,3,4-tetrahidro-9-izopropil-1,4-metanonaftalen-5-il]pirazol-4-karboksamid
                     (anti-izomer – mješavina dvaju enantiomera u omjeru 50:50)
                     U omjeru sin:anti od 78:15 % do 100:0 %.

                     ≥ 920 g/kg
                     U omjeru sin:anti izomera od 78:15 % do 100:0 %.

                     1. travnja 2013.

                     31. ožujka 2023.

                     Za provedbu jedinstvenih načela iz članka 29. stavka 6. Uredbe (EZ) br. 1107/2009, u obzir se uzimaju zaključci izvješća o ponovnoj ocjeni izopirazma, a posebno njegovi dodaci I. i II. kako su finalizirani na Stalnom odboru za prehrambeni lanac i zdravlje životinja 28. rujna 2012.
                     Pri cjelovitoj ocjeni države članice posvećuju osobitu pozornost:

                                 (a)

                                 riziku za vodene organizme;

                                 (b)

                                 riziku za gujavice ako se tvar primjenjuje u okviru prakse bez uzgoja ili minimalnog uzgoja;

                                 (c)

                                 zaštiti podzemnih voda kada se tvar primjenjuje na područjima s osjetljivim tlom i/ili nepovoljnim klimatskim uvjetima.

                           Uvjeti uporabe uključuju mjere za smanjenje rizika, kao što su isključenje prakse bez uzgoja ili minimalnog uzgoja, te obvezu provođenja programa praćenja kako bi se, prema potrebi, provjerilo moguće onečišćenje podzemnih voda u osjetljivim zonama.
                     Podnositelj prijave dostavlja potvrdne informacije u pogledu važnosti metabolita CSCD 459488 i CSCD 459489 za podzemne vode.
                     Podnositelj zahtjeva te informacije dostavlja Komisiji, državama članicama i Agenciji do 31. ožujka 2015.”

         (1)  Ostale pojedinosti o aktivnoj tvari i njezinoj specifikaciji nalaze se u izvješću o ponovnoj ocjeni.


title: Provedbena uredba Komisije (EU) br. 369/2012 od 27. travnja 2012. o izmjeni Provedbene uredbe (EU) br. 540/201 u pogledu uvjeta za odobrenje aktivnih tvari krvnog brašna, kalcijevog karbida, kalcijevog karbonata, vapnenca, papra i kvarcnog pijeska  Tekst značajan za EGP

text:
               03/Sv. 65

               HR

               Službeni list Europske unije

               274

         32012R0369

               L 116/19

               SLUŽBENI LIST EUROPSKE UNIJE

         PROVEDBENA UREDBA KOMISIJE (EU) br. 369/2012
   od 27. travnja 2012.
   o izmjeni Provedbene uredbe (EU) br. 540/201 u pogledu uvjeta za odobrenje aktivnih tvari krvnog brašna, kalcijevog karbida, kalcijevog karbonata, vapnenca, papra i kvarcnog pijeska
   (Tekst značajan za EGP)
   EUROPSKA KOMISIJA,
   uzimajući obzir Ugovor o funkcioniranju Europske unije,
   uzimajući u obzir Uredbu (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (1), a posebno njezin članak 13. stavak 2.,
   budući da:

               (1)

               Aktivne tvari krvno brašno, kalcijev karbid, kalcijev karbonat, vapnenac, papar i kvarcni pijesak bile su uvrštene u Prilog I. Direktivi Vijeća 91/414/EEZ (2) Direktivom Komisije 2008/127/EZ (3), u skladu s postupkom predviđenim u članku 24.b Uredbe Komisije (EZ) br. 2229/2004 (4) od 3. prosinca 2004. o utvrđivanju dodatnih detaljnih pravila za provedbu četvrte faze programa rada iz članka 8. stavka 2. Direktive Vijeća 91/414/EEZ. Otkako je Direktiva 91/414/EEZ zamijenjena Uredbom (EZ) br. 1107/2009, te se tvari smatraju odobrenima na temelju te Uredbe i navedene su u dijelu A Priloga Provedbenoj uredbi Komisije (EU) br. 540/2011 od 25. svibnja 2011. o provedbi Uredbe (EZ) br. 1107/2009 Europskog parlamenta i Vijeća u pogledu popisa odobrenih aktivnih tvari (5).

               (2)

               U skladu s člankom 25.a Uredbe (EZ) br. 2229/2004, Europska agencija za sigurnost hrane, dalje u tekstu „Agencija”, dostavila je Komisiji zaključke o stručnom pregledu, i to za krvno brašno (6)26. rujna 2011., za kalcijev karbid (7)17. listopada 2011., za kalcijev karbonat (8) i za vapnenac (9)6. srpnja 2011., za ostatak ekstrakcije mljevenog papra (10)4. srpnja 2011. i za kvarcni pijesak (11)6. srpnja 2011. Nacrti izvješća o ocjeni i zaključci Agencije razmotreni su od strane država članica i Komisije na Stalnom odboru za prehrambeni lanac i zdravlje životinja, te su 9. ožujka 2012. finalizirani u obliku izvješća Komisije o ponovnoj ocjeni krvnog brašna, kalcijevog karbida, kalcijevog karbonata, vapnenca, ostatka ekstrakcije mljevenog papra i kvarcnog pijeska.

               (3)

               U skladu s člankom 12. stavkom 2. Uredbe (EZ) br. 1107/2009 Komisija je pozvala podnositelje prijava da dostave svoje primjedbe o zaključcima Agencije. Nadalje, u skladu s člankom 13. stavkom 1. te Uredbe, Komisija je pozvala podnositelje prijava da dostave svoje primjedbe o nacrtima izvješća o ponovnoj ocjeni za krvno brašno, kalcijev karbid, kalcijev karbonat, vapnenac, ostatke ekstrakcije mljevenog papra i kvarcni pijesak. Podnositelji prijava dostavili su svoje primjedbe te su one pozorno razmotrene.

               (4)

               Potvrđeno je da aktivne tvari krvno brašno, kalcijev karbid, kalcijev karbonat, vapnenac, papar i kvarcni pijesak treba smatrati odobrenima na temelju Uredbe (EZ) br. 1107/2009.

               (5)

               U skladu s člankom 13. stavkom 2. Uredbe (EZ) br. 1107/2009 u vezi s njezinim člankom 6. te s obzirom na postojeća znanstvena i tehnička saznanja, potrebno je izmijeniti uvjete za odobrenje krvnog brašna, kalcijevog karbida, kalcijevog karbonata, vapnenca, papra i kvarcnog pijeska. Ponajprije je potrebno zatražiti dodatne potvrdne informacije u pogledu krvnog brašna, kalcijevog karbonata i papra. Istodobno je potrebno napraviti određene tehničke prilagodbe, posebno, ime aktivne tvari „papar” treba zamijeniti s „ostatak ekstrakcije mljevenog papra”.

               (6)

               Prilog Uredbi (EU) br. 540/2011 treba stoga na odgovarajući način izmijeniti.

               (7)

               Potrebno je odobriti razumno vremensko razdoblje prije primjene ove Uredbe kako bi se omogućilo državama članicama, podnositeljima prijava i nositeljima odobrenja za sredstva za zaštitu bilja da ispune zahtjeve proizašle iz izmjene uvjeta za odobrenje.

               (8)

               Mjere predviđene u ovoj Uredbi u skladu su s mišljenjem Stalnog odbora za prehrambeni lanac i zdravlje životinja,

         DONIJELA JE OVU UREDBU:
   Članak 1.
   Dio A Priloga Provedbenoj uredbi (EU) br. 540/2011 mijenja se u skladu s Prilogom ovoj Uredbi.
   Članak 2.
   Ova Uredba stupa na snagu dvadesetog dana od dana objave u Službenom listu Europske unije.

   Primjenjuje se od 1. rujna 2012.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 27. travnja 2012.

            Za Komisiju

            Predsjednik

         José Manuel BARROSO

      (1)  SL L 309, 24.11.2009., str. 1.

      (2)  SL L 230, 19.8.1991., str. 1.

      (3)  SL L 344, 20.12.2008., str. 89.

      (4)  SL L 379, 24.12.2004., str. 13.

      (5)  SL L 153, 11.6.2011., str. 1.

      (6)  Europska agencija za sigurnost hrane; Zaključak o stručnom pregledu ocjene rizika od pesticida koji sadrži aktivnu tvar krvno brašno. EFSA Journal 2011.; 9(10):2394. [36 str.]. doi: doi:10.2903/j.efsa.2011.2396. Dostupno na Internetu: www.efsa.europa.eu/efsajournal.htm

      (7)  Europska agencija za sigurnost hrane; Zaključak o stručnom pregledu ocjene rizika od pesticida koji sadrži aktivnu tvar kalcijev karbid. EFSA Journal 2011.; 9(10):2419. [48 str.]. doi:10.2903/j.efsa.2011.2419. Dostupno na Internetu: www.efsa.europa.eu/efsajournal.htm

      (8)  Europska agencija za sigurnost hrane; Zaključak o stručnom pregledu ocjene rizika od pesticida koji sadrži aktivnu tvar kalcijev karbonat. EFSA Journal 2011.; 9(7):2298. [28 str.] doi:10.2903/j.efsa.2011.2298. Dostupno na Internetu: www.efsa.europa.eu/efsajournal.htm

      (9)  Europska agencija za sigurnost hrane; Zaključak o stručnom pregledu ocjene rizika od pesticida koji sadrži aktivnu tvar vapnenac. EFSA Journal 2011.; 9(7):2299. [33 str.]. doi:10.2903/j.efsa.2011.2299. Dostupno na Internetu: www.efsa.europa.eu/efsajournal.htm

      (10)  Europska agencija za sigurnost hrane; Zaključak o stručnom pregledu ocjene rizika od pesticida koji sadrži aktivnu tvar ostatak ekstrakcije mljevenog papra. EFSA Journal 2011.; 9(7):2285. [37 str.]. doi:10.2903/j.efsa.2011.2285. Dostupno na Internetu: www.efsa.europa.eu/efsajournal.htm

      (11)  Europska agencija za sigurnost hrane; Zaključak o stručnom pregledu ocjene rizika od pesticida koji sadrži aktivnu tvar kvarcni pijesak. EFSA Journal 2011.; 9(7):2300. [40 str.]. doi:10.2903/j.efsa.2011.2300. Dostupno na Internetu: www.efsa.europa.eu/efsajournal.htm
   PRILOG
   Dio A Priloga Provedbenoj uredbi (EU) br. 540/2011 mijenja se kako slijedi:

               (1)

               Redak 222. o aktivnoj tvari krvnom brašnu zamjenjuje se sljedećim:

                           Uobičajeni naziv, Identifikacijski brojevi

                           Kemijski naziv prema IUPAC-u

                           Čistoća

                           Datum odobrenja

                           Istek odobrenja

                           Posebne odredbe

                           „Krvno brašno

                           CAS br.: 90989-74-5
                           CIPAC br.: 909

                           Nije primjenjivo

                           ≥ 990 /kg

                           1. rujna 2009.

                           31. kolovoza 2019.

                           DIO A
                           Može se odobriti za uporabu samo kao repelent. Krvno brašno mora biti u skladu s Uredbom (EZ) br. 1069/2009 (1) i Uredbom (EZ) br. 142/2011 (2).
                           DIO B
                           U ocjeni zahtjeva za odobrenje sredstava za zaštitu bilja koja sadrže krvno brašno za druge primjene osim onih koje podrazumijevaju izravnu primjenu na pojedine biljke, države članice moraju posvetiti posebnu pozornost kriterijima iz članka 4. stavka 3. Uredbe (EZ) br. 1107/2009, i osigurati da prije davanja takvog odobrenja budu dostavljeni svi potrebni podaci i informacije.
                           Kod primjene jedinstvenih načela, kako je navedeno u članku 29. stavku 6. Uredbe (EZ) br. 1107/2009, moraju se uzeti u obzir zaključci izmijenjenog izvješća o ponovnoj ocjeni krvnog brašna (SANCO/2604/2008), a posebno njegovi dodaci I. i II., čiji je konačni oblik donesen 9. ožujka 2012. na Stalnom odboru za prehrambeni lanac i zdravlje životinja.
                           Uvjeti primjene moraju uključivati, prema potrebi, mjere za smanjenje rizika.
                           Podnositelj prijave do 1. ožujka 2013. mora dostaviti državama članicama, Komisiji i Agenciji potvrdne informacije o specifikaciji tehničkog materijala.

               (2)

               Redak 223. o aktivnoj tvari kalcijevom karbidu zamjenjuje se sljedećim:

                           Uobičajeni naziv, Identifikacijski brojevi

                           Kemijski naziv prema IUPAC-u

                           Čistoća

                           Datum odobrenja

                           Istek odobrenja

                           Posebne odredbe

                           „Kalcijev karbid

                           CAS br.: 75-20-7
                           CIPAC br.: 910

                           Kalcijev acetilid

                           ≥ 765 g/kg
                           Sadrži 0,08 – 0,9 g/kg kalcijevog fosfida

                           1. rujna 2009.

                           31. kolovoza 2019.

                           DIO A
                           Može se odobriti za uporabu samo kao repelent.
                           DIO B
                           Kod primjene jedinstvenih načela, kako je navedeno u članku 29. stavku 6. Uredbe (EZ) br. 1107/2009, moraju se uzeti u obzir zaključci izmijenjenog izvješća o ponovnoj ocjeni kalcijevog karbida (SANCO/2605/2008), a posebnonjegovidodaci I. i II., čiji je konačni oblik donesen 9. ožujka 2012. na Stalnom odboru za prehrambeni lanac i zdravlje životinja.
                           Uvjeti primjene moraju uključivati, prema potrebi, mjere za smanjenje rizika.”

               (3)

               Redak 224. o aktivnoj tvari kalcijevom karbonatu zamjenjuje se sljedećim:

                           Uobičajeni naziv, Identifikacijski brojevi

                           Kemijski naziv prema IUPAC-u

                           Čistoća

                           Datum odobrenja

                           Istek odobrenja

                           Posebne odredbe

                           „Kalcijev karbonat

                           CAS br.: 471-34-1
                           CIPAC br.: 843

                           Kalcijev karbonat

                           ≥ 995 g/kg

                           1. rujna 2009.

                           31. kolovoza 2019.

                           DIO A
                           Može se odobriti za uporabu samo kao repelent.
                           DIO B
                           Kod primjene jedinstvenih načela, kako je navedeno u članku 29. stavku 6. Uredbe (EZ) br. 1107/2009, moraju se uzeti u obzir zaključci izmijenjenog izvješća o ponovnoj ocjeni kalcijevog karbonata (SANCO/2606/2008), a posebno njegovi dodaci I. i II., čiji je konačni oblik donesen 9. ožujka 2012. na Stalnom odboru za prehrambeni lanac i zdravlje životinja.
                           Uvjeti primjene moraju uključivati, prema potrebi, mjere za smanjenje rizika.
                           Podnositelj prijave mora dostaviti potvrdne informacije u pogledu:

                                       —

                                       dodatnih podataka o specifikaciji tehničkog materijala,

                                       —

                                       analitičkih metoda za određivanje kalcijevog karbonata u reprezentativnoj formulaciji i nečistoća u tehničkom materijalu.

                                 Te se informacije moraju dostaviti državama članicama, Komisiji i Agenciji do 1. ožujka 2013.”

               (4)

               Redak 237. o aktivnoj tvari vapnencu zamjenjuje se sljedećim:

                           Uobičajeni naziv, Identifikacijski brojevi

                           Kemijski naziv prema IUPAC-u

                           Čistoća

                           Datum odobrenja

                           Istek odobrenja

                           Posebne odredbe

                           „Vapnenac

                           CAS br.: 1317-65-3
                           CIPAC br.: 852

                           Kalcijev karbonat

                           ≥ 980 g/kg

                           1. rujna 2009.

                           31. kolovoza 2019.

                           DIO A
                           Može se odobriti za uporabu samo kao repelent.
                           DIO B
                           Kod primjene jedinstvenih načela, kako je navedeno u članku 29. stavku 6. Uredbe (EZ) br. 1107/2009, moraju se uzeti u obzir zaključci izmijenjenog izvješćao ponovnoj ocjeni vapnenca (SANCO/2618/2008), a posebno njegovi dodaci I. i II., čiji je konačni oblik donesen 9. ožujka 2012. na Stalnom odboru za prehrambeni lanac i zdravlje životinja.
                           Uvjeti primjene moraju uključivati, prema potrebi, mjere za smanjenje rizika.”

               (5)

               Redak 239. o aktivnoj tvari papru zamjenjuje se sljedećim:

                           Uobičajeni naziv, Identifikacijski brojevi

                           Kemijski naziv prema IUPAC-u

                           Čistoća

                           Datum odobrenja

                           Istek odobrenja

                           Posebne odredbe

                           „Ostatak ekstrakcije mljevenog papra (PDER)

                           CAS br.: nije dodijeljen
                           CIPAC br.: nije dodijeljen

                           Crni papar destiliran pomoću pare i ekstrahiran pomoću otapala – Piper nigrum

                           To je složena smjesa kemijskih tvari, komponenta piperina kao markera treba biti minimalno 4 %

                           1. rujna 2009.

                           31. kolovoza 2019.

                           DIO A
                           Može se odobriti za uporabu samo kao repelent.
                           DIO B
                           U ocjeni zahtjeva za odobrenje sredstava za zaštitu bilja koja sadrže ostatak ekstrakcije mljevenog papra (PDER) za druge primjene osim u kućnim vrtovima, države članice moraju posvetiti posebnu pozornost kriterijima iz članka 4. stavka 3. Uredbe (EZ) br. 1107/2009, i osigurati da prije davanja takvog odobrenja budu dostavljeni svi potrebni podaci i informacije.
                           Kod primjene jedinstvenih načela, kako je navedeno u članku 29. stavku 6. Uredbe (EZ) br. 1107/2009, moraju se uzeti u obzir zaključci izmijenjenog izvješća o ponovnoj ocjeni papra (SANCO/2620/2008), a posebno njegovi dodaci I. i II., čiji je konačni oblik donesen 9. ožujka 2012. na Stalnom odboru za prehrambeni lanac i zdravlje životinja.
                           Uvjeti primjene moraju uključivati, prema potrebi, mjere za smanjenje rizika.
                           Podnositelj prijave do 1. ožujka 2013. mora dostaviti državama članicama, Komisiji i Agenciji potvrdne informacije o specifikaciji tehničkog materijala.”

               (6)

               Redak 247. o aktivnoj tvari kvarcnom pijesku zamjenjuje se sljedećim:

                           Uobičajeni naziv, Identifikacijski brojevi

                           Kemijski naziv prema IUPAC-u

                           Čistoća

                           Datum odobrenja

                           Istek odobrenja

                           Posebne odredbe

                           „Kvarcni pijesak

                           CAS br.: 14808-60-7, 7637-86-9
                           CIPAC br.: 855

                           Kvarc, silicijev dioksid

                           ≥ 915 g/kg
                           Najviše 0,1 % čestica kristala silicija (promjera ispod 50 um)

                           1. rujna 2009.

                           31. kolovoza 2019.

                           DIO A
                           Može se odobriti za uporabu samo kao repelent.
                           DIO B
                           U ocjeni zahtjeva za odobrenje sredstava za zaštitu bilja koja sadrže kvarcni pijesak za druge primjene osim na stablima u šumarstvu, države članice morajuposvetiti posebnu pozornost kriterijima iz članka 4. stavka 3. Uredbe (EZ) br. 1107/2009, i osigurati da prije davanja takvog odobrenja budu dostavljeni svi potrebni podaci i informacije.
                           Kod primjene jedinstvenih načela iz Priloga VI., moraju se uzeti u obzir zaključci izvješća o ponovnoj ocjeni kvarcnog pijeska (SANCO/2628/2008), a posebno njegovi dodaci I. i II., čiji je konačni oblik donesen na Stalnom odboru za prehrambeni lanac i zdravlje životinja.
                           Uvjeti primjene moraju uključivati, prema potrebi, mjere za smanjenje rizika.”

      (1)  SL L 300, 14.11.2009., str. 1.

      (2)  SL L 54, 26.2.2011., str. 1.”